b'\n_START_ARTICLE_\nPrusi\n_START_PARAGRAPH_\nPrusi je skupen naziv za baltska plemena, ki so do srednjega veka \xc5\xbeivela ob spodnji Visli in Njemenu. Z Rimljani so trgovali z jantarjem. Tacit jih imenuje Aestui, v dokumentih iz 9. in 10. stoletja pa jih imenujejo Bruzi, Brusi, Pruzzi, Prusai in Prutheni._NEWLINE_Arheolo\xc5\xa1ke najdbe na tem podro\xc4\x8dju ka\xc5\xbeejo veliko sorodnost njihove kulture s kulturo Leto-Litovcev in Slovanov. \xc5\xbdiveli so v plemenskih skupnostih v majhnih razkropljenih naseljih brez mo\xc4\x8dnej\xc5\xa1ih medsebojnih povezav. Njihovo ozemlje je dobil v 13. stoletju v fevd nem\xc5\xa1ki tevtonski vite\xc5\xa1ki red (kri\xc5\xbeniki), nekaj od poljskih vladarjev nekaj od cesarja Friderika II. (1226) pod pogojem, da Pruse pokorijo in pokristjanijo. Tevtonci so za\xc4\x8deli osvajati njihovo ozemlje leta 1230. Prusi so se leta 1260 uprli in se vse do leta 1283 bojevali za svojo svobodo. Upor so nazadnje zatrli, ve\xc4\x8dino Prusov pobili, preostale pa pokristjanili. Njihovo ozemlje so za\xc4\x8deli kolonizirati nem\xc5\xa1ki priseljenci in Prusi so se kmalu asimilirali in izginili.\n_START_SECTION_\nPruski jezik\n_START_PARAGRAPH_\nPruski jezik, ki so ga govorili na podro\xc4\x8dju Vzhodne Prusije, je izumrl konec 17. stoletja, ko ga je v celoti zamenjal nem\xc5\xa1ki jezik. Jezik je s \xc5\xa1e \xc5\xbeivima latvijskim in litovskim jezikom spadal k balti\xc5\xa1ki veji indoevropskih jezikov in je delno poznan iz nekaj dokumentov: Elbin\xc5\xa1kega slovarja, v katerem sta 802 besedi in je nastal v 14. stoletju, njegovega prepisa iz 15. stoletja, slovarja dominikanca Simona Grunaua, dveh prevodov katekizma iz leta 1545 in prevoda Luterjevega Enchiridiona iz leta 1561.'